《同钱用明用章游白石岩》
宋代·王十朋

谢公好山水，得郡古东瓯。造物惜佳境，雅志多不酬。

松萝蔽雁荡，烟霭埋龙湫。行田经白石，不到仙山头。

寥寥数百年，天付黄冠流。巍然万仞崖，壁立东南州。

谁将补天手，化出白玉楼。两龛藏洞府，中有群仙游。

上通尺五天，下接三神洲。飞泉落岩腰，碧涧鸣山陬。

群峰真培塿，沧海为渠沟。隘视人间世，万象同蜉蝣。

我家雁山阳，崎岖厌经丘。翩翩钱公子，呼我寻岩幽。

初惊小雨密，忽扫群阴浮。杖屦穷巑岏，一洗尘埃眸。

山林有真乐，富贵何足求。但愿乞二山，不愿万户侯。

作者简介：王十朋（1112-1171），字龟龄，号梅溪，南宋著名的政治家和诗人，伟大的爱国主义者。出生于乐清四都左原（今浙江省乐清市）梅溪村。绍兴二十七年（1157年）他以“揽权”中兴为对，中进士第一，被擢为状元，先授承事郎，兼建王府小学教授。王十朋以名节闻名于世，刚直不阿，批评朝政，直言不讳。